L 119/104
BG
Официален вестник на Европейския съюз
5.5.2023 г.
(7)
Някои стоки имат видове употреба, различни от употребата като храна, като в тези случаи са приложими по-малко строги максимално допустими количества или не са приложими максимално допустими количества за определен замърсител.
За да се гарантира ефективното спазване на максимално допустимите количества на замърсителите в тези храни, целесъобразно е да се предвидят подходящи разпоредби за етикетирането на тези храни.
(8)
Някои видове риба от Балтийския регион може да съдържат високи нива диоксини, диоксиноподобни полихлорирани бифенили (DL-PCB) и недиоксиноподобни полихлорирани бифенили (NDL-PCB).
Значителна част от тези видове риба от Балтийския регион не отговарят на максимално допустимите количества и следователно биха били изключени от хранителния режим на населението, ако бъдат приложени разпоредбите за тези количества.
Изключването на риба от хранителния режим обаче може да има негативно въздействие върху здравето на населението в Балтийския регион.
(9)
Латвия, Финландия и Швеция разполагат със системи, които гарантират, че крайните потребители са информирани за препоръките за хранителния режим за идентифицираните уязвими групи от населението с цел ограничаване на консумацията на риба от Балтийския регион, за да се избегнат рискове за здравето.
Поради това е целесъобразно да остане в сила безсрочна дерогация за Латвия, Финландия и Швеция, с която да им бъде позволено да разрешават пускането на своя съответен пазар за крайния потребител на някои видове риба, произхождащи от Балтийския регион, със съдържание на диоксини и/или DL-PCB, и/или NDL-PCB, по-високо от определеното в настоящия регламент.
За да се даде възможност на Комисията да наблюдава ситуацията, следва Латвия, Финландия и Швеция да продължат да докладват ежегодно на Комисията за мерките, които са предприели за ефикасно информиране на крайните потребители за препоръките за хранителния режим и за гарантиране, че рибата и продуктите от нея, които не съответстват на максимално допустимите количества, не се предлагат на пазара в други държави членки, както и за ефективността на тези мерки.
(10)
Въпреки прилагането, доколкото е възможно, на добри практики за опушване, действащите понастоящем максимално допустими количества за многопръстенните ароматни въглеводороди (PAH) не са постижими в няколко държави членки по отношение на някои пушени по традиционен начин видове месо и месни продукти и пушени по традиционен начин видове риба и рибни продукти в случаите, когато практиките за опушване не могат да бъдат изменени, без да се променят значително органолептичните характеристики на храните.
Следователно, ако се прилагат разпоредбите за максимално допустимите количества, такива пушени по традиционен начин продукти биха изчезнали от пазара, което ще доведе до затварянето на голям брой малки и средни предприятия.
Такъв е случаят с някои пушени по традиционен начин видове месо и месни продукти в Ирландия, Испания, Хърватия, Кипър, Латвия, Полша, Португалия, Словакия, Финландия и Швеция, както и с някои пушени по традиционен начин видове риба и рибни продукти в Латвия, Финландия и Швеция.
Поради това следва да се поддържа безсрочна дерогация за местното производство и консумация на някои пушени по традиционен начин видове месо и месни продукти и някои пушени по традиционен начин видове риба и рибни продукти единствено в тези държави членки.
(11)
Държавите членки трябва да събират и да докладват данни от официалния контрол и от мониторинга на замърсителите в съответствие с плановете за контрол и със специфичните изисквания за официалния контрол на замърсителите, определени в Делегиран регламент (ЕС) 2022/931 на Комисията (3) и в Регламент за изпълнение (ЕС) 2022/932 на Комисията (4).
По отношение на определени специфични замърсители, за които са необходими повече данни относно наличието, се препоръчва държавите членки, стопанските субекти в областта на храните и останалите заинтересовани страни да извършват мониторинг и да докладват данните относно наличието, както и да докладват за напредъка във връзка с прилагането на превантивни мерки, за да се осигури възможност Комисията да оценява необходимостта от промяна на съществуващите мерки или от приемане на допълнителни мерки.
По същите причини е целесъобразно държавите членки да съобщават на Комисията информацията, която са събрали във връзка с други замърсители.
(3) Делегиран регламент (ЕС) 2022/931 на Комисията от 23 март 2022 г. за допълнение на Регламент (ЕС) 2017/625 на Европейския парламент и на Съвета като се установяват правилата за извършването на официалния контрол по отношение на замърсителите в храните (ОВ L 162, 17.6.2022 г., стр. 7).
(4) Регламент за изпълнение (ЕС) 2022/932 на Комисията от 9 юни 2022 г. относно еднакви практически условия за извършването на официалния контрол по отношение на замърсителите в храните, относно специфичното допълнително съдържание на многогодишните национални планове за контрол и специалните допълнителни условия за тяхното изготвяне (ОВ L 162, 17.6.2022 г., стр. 13).